ΟΔΗΓΙΑ 1999/25/ΕΚ ΤΗΣ ΕΠΙΤΡΟΠΗΣ

της 9ης Απριλίου 1999

για την προσαρμογή στην τεχνική πρόοδο της οδηγίας 93/34/ΕΟΚ του Συμβουλίου για τις υποχρεωτικές επιγραφές των δικύκλων ή τρικύκλων οχημάτων με κινητήρα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/61/ΕΟΚ του Συμβουλίου, της 30ής Ιουνίου 1992, περί εγκρίσεως τύπου των δικύκλων ή τρικύκλων οχημάτων με κινητήρα(1), όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 16,

την οδηγία 92/34/ΕΟΚ του Συμβουλίου, της 14ης Ιουνίου 1993, σχετικά με τις υποχρεωτικές επιγραφές των δικύκλων ή τρικύκλων οχημάτων με κινητήρα(2), και ιδίως το άρθρο 3,

Εκτιμώντας:

(1) ότι η οδηγία 93/34/ΕΟΚ αποτελεί μία από τις επιμέρους οδηγίες της κοινοτικής διαδικασίας έγκρισης τύπου που θεσπίζεται με την οδηγία 92/61/ΕΟΚ· ότι επομένως, οι διατάξεις της οδηγίας 92/61/ΕΟΚ σχετικά με συστήματα, συστατικά μέρη και τεχνικές ενότητες των οχημάτων εφαρμόζονται στην εν λόγω οδηγία·

(2) ότι η εξέλιξη της τεχνικής επιτρέπει σήμερα την προσαρμογή της οδηγίας 93/34/ΕΟΚ στην τεχνική πρόοδο· ότι, για την καλή λειτουργία του συστήματος της πλήρους έγκρισης τύπου, κρίνεται σκόπιμο να αποσαφηνιστούν καλύτερα ή να συμπληρωθούν ορισμένες διατάξεις της εν λόγω οδηγίας·

(3) ότι για το σκοπό αυτό, ενδείκνυται η προσαρμογή ορισμένων συμβόλων που χρησιμοποιούνται και η αποσαφήνιση ορισμένων διατάξεων οι οποίες αναφέρονται σε σύμβολα και χαρακτήρες που πρέπει να χρησιμοποιούνται για την ένδειξη των υποχρεωτικών επιγραφών στην πινακίδα του κατασκευαστή·

(4) ότι τα μέτρα που προβλέπονται στην παρούσα οδηγία συμμορφώνονται με τη γνώμη της επιτροπής για την προσαρμογή στην τεχνική πρόοδο που συστάθηκε βάσει του άρθρου 13 της οδηγίας 70/156/ΕΟΚ(3), όπως τροποποιήθηκε τελευταία από την οδηγία 98/91/ΕΚ του Ευρωπαϊκού Κοινοβουλίου και του Συμβουλίου(4),

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα της οδηγίας 93/34/ΕΟΚ τροποποιείται σύμφωνα με το παράρτημα της παρούσας οδηγίας.

Άρθρο 2

1. Από την 1η Ιανουαρίου 2000, τα κράτη μέλη δεν μπορούν, για λόγους που αναφέρονται στις υποχρεωτικές επιγραφές:

- να απορρίπτουν την έγκριση ΕΚ ενός τύπου δίκυκλου ή τρίκυκλου μηχανοκίνητου οχήματος, ούτε

- να απαγορεύουν την ταξινόμηση, την πώληση ή τη θέση σε κυκλοφορία δίκυκλων ή τρίκυκλων μηχανοκίνητων οχημάτων,

εφόσον υποχρεωτικές επιγραφές ανταποκρίνονται στις προδιαγραφές της οδηγίας 93/34/ΕΟΚ, όπως τροποποιείται από την παρούσα οδηγία.

2. Από την 1η Ιουλίου 2000, τα κράτη μέλη δεν χορηγούν έγκριση τύπου ΕΚ για κάθε τύπο δίτροχου ή τρίτροχου μηχανοκίνητου οχήματος για λόγους που συνδέονται με τη θέση προσαρμογής της οπίσθιας πινακίδας κυκλοφορίας, εφόσον δεν τηρούνται οι απαιτήσεις της οδηγίας 93/34/ΕΟΚ, όπως τροποποιείται από την παρούσα οδηγία.

Άρθρο 3

1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 31η Δεκεμβρίου 1999. Πληροφορούν αμέσως την Επιτροπή σχετικά.

Εφαρμόζουν τις εν λόγω διατάξεις από την 1η Ιανουαρίου 2000.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες, 9 Απριλίου 1999.

Για την Επιτροπή

Martin BANGEMANN

Μέλος της Επιτροπής

(1) ΕΕ L 225 της 10.8.1992, σ. 72.

(2) ΕΕ L 188 της 29.7.1993, σ. 38.

(3) ΕΕ L 42 της 23.2.1970, σ. 1.

(4) ΕΕ L 11 της 16.1.1999, σ. 25.

ΠΑΡΑΡΤΗΜΑ

1. Το σημείο 2.1.4 αντικαθίσταται από το ακόλουθο κείμενο: "2.1.4. Την ηχητική στάθμη κατά τη στάση: ... dB(Α) ... min-1".

2. Το σημείο 3.1.1.2 αντικαθίσταται από το ακόλουθο κείμενο: "3.1.1.2. Το δεύτερο μέρος αποτελείται από έξι χαρακτήρες (γράμματα ή ψηφία) και υποδεικνύει τα γενικά χαρακτηριστικά του οχήματος (τύπος, παραλλαγή και έκδοση). Εάν ο κατασκευαστής δεν χρησιμοποιήσει έναν ή περισσότερους χαρακτήρες, τα μη χρησιμοποιηθέντα διαστήματα πληρούνται με ρυθμικούς χαρακτήρες των οποίων η επιλογή επαφίεται στον κατασκευαστή για κάθε όχημα".

3. Το σημείο 3.1.2 αντικαθίσταται από το ακόλουθο κείμενο: "3.1.2. Ο αναγνωριστικός αριθμός του οχήματος πρέπει, ει δυνατόν, να αναγράφεται σε μία μόνο γραμμή. Η αρχή και το τέλος της εν λόγω γραμμής πρέπει να οριοθετούνται από σύμβολο που δεν είναι ούτε αραβικός αριθμός ούτε κεφαλαίο γράμμα του λατινικού αλφαβήτου και που δεν μπορεί να εκληφθεί ως χαρακτήρας των παραπάνω κατηγοριών.

Κατ' εξαίρεση και για τεχνικούς λόγους, μπορεί επίσης να αναγράφεται σε δύο γραμμές. Στην περίπτωση αυτή δεν επιτρέπεται όμως η διακοπή ενός οποιουδήποτε από τα τρία μέρη, ενώ η αρχή και το τέλος κάθε γραμμής πρέπει να οριοθετούνται από σύμβολο, το οποίο δεν είναι ούτε αραβικός αριθμός ούτε κεφαλαίο γράμμα του λατινικού αλφαβήτου και που δεν μπορεί να εκληφθεί ως χαρακτήρας των παραπάνω κατηγοριών.

Επιτρέπεται επίσης η εισαγωγή του προαναφερθέντος συμβόλου εντός μιας γραμμής μεταξύ των τριών μερών (σημείο 3.1.1).

Μεταξύ των χαρακτήρων δεν υπάρχουν διαστήματα".